Prisras på Porsche Taycan: Kjøpt for 1,4 mill. – selges for 779.000
Kraftige rystelser for bilforhandlerne. – Jeg sover fremdeles godt om natten. En av Bergens profilerte luksusbilselgere er Trond Sandven i bedriften som bærer familienavnet hans. Han sitter i salgshallen på Kokstad i Bergen og er litt selvkritisk på vegne av bransjen.  – I bilbransjen er vi ganske drevet av positivitet. Vi ser som regel ikke det negative før det er litt for sent.  Sandven AS gikk omtrent i null første halvår i år. Men markeds-motgangen har ført til at verdien på varelageret, altså både nye og brukte biler på stallen, er skrevet ned med hele 20 prosent.  For tiden står biler for 55 millioner kroner på lageret. En god del av dem er i øvre prisklasse. Ett lyspunkt denne dagen, er at en Land Rover til 3,15 millioner kroner nettopp har fått ny eier.  – Så jeg sover fremdeles godt om natten.  Trond Sandven forteller om en annen grunn til at lageret er fullt av bruktbiler: Den voldsomme kjøpslysten blant folk i fjor høst.  Nå kommer mange av bilene i retur, til en langt lavere pris. Sandven har blant annet tatt inn en Porsche Taycan fra en kunde. I fjor ble det registrert hele 2043 eksemplarer av denne prestisje-elbilen i Norge.  – For halvannet år siden kjøpte han den for 1,4 millioner kroner. Nå skal vi selge den for 779.000 kroner. Og det gjør jo vondt.  Tirsdag denne uken ligger over 500 Porsche Taycan til salgs på Finn.no.  Sandven tror en del bilforhandlere sitter med en for stor restportefølje av biler. Han mener det kan være farlig.  – Enkelte forhandlere har garantert restverdi på biler. Altså, de har lovet banken at de skal kjøpe tilbake bruktbiler for en bestemt pris. Men så har prisene falt kraftig, og bilene selges med tap, forteller han. Sandven tror bankene er i ferd med å bli nervøse.  – Ja, det trenger du ikke tenke på en gang. Men nå tror vi at prisene har vært på bunn. Vi ser at de begynner å stige igjen. 40 kinesiske luksus-elbiler på lager Det er trangt om plassen foran bilforretningen Autosalg AS på Storetveit i Bergen.  Her står styreleder Thor Ebbesvik og viser frem flere titalls utgaver av den kinesiskproduserte og luksuriøse storbilen BYD Tang. Mange av dem er fremdeles delvis innpakket.  Ebbesvik har solgt biler i over 45 år. Han overtok familiebedriften etter sin far, og nå er det hans egen sønn som er salgsleder.  – Vi pleier å si at dette er en bransje i evig endring. Men dette har jeg sjelden sett maken til, sier han.  Ebbesvik forteller om jubelåret 2022. Ventelistene var eviglange og bunnlinjen bra. Bedriften hadde rekordhøye inntekter, på 118 millioner kroner, og et årsresultat på oppunder to millioner kroner.  Den rause buketten av BYD-biler ble derfor bestilt i august i fjor, for å dempe leveringspresset.  – Fra vi bestilte bilene til de kom i vår, endret alt seg fundamentalt, sier styrelederen.  I fjor solgte Ebbesvik syvseter-bilen til unge familier, til rundt 650.000 kroner.  Men så: Det siste året har prisstigningen løftet seg over seks prosent, og folks lånerenter er i ferd med å nå femtallet.  I tillegg: Etter nyttår kom regjeringens nye elbil-moms på kjøretøy over 500.000 kroner, pluss en vektavgift for tunge doninger av denne typen. Plutselig steg BYD-prisen til cirka 750.000.  – Det er atskillig tyngre å svelge for familiene.  Nå selger han noen av bilene med rabatt på oppunder 150.000.  – Vi har ikke akkurat fått drahjelp av konjunkturene, sier Ebbesvik.  Lenger ute på Kokstad ligger det store anlegget til Bertel O. Steen, som selger Mercedes, Peugeot og Kia. Også hos et av landets største bilkonsern merkes rystelsene.  Her har det vært nedgang i nye salgskontrakter hele bilmarkedet, ikke bare på såkalte premiumbiler.  – I første halvår var den på 60 prosent, og det er jo en dramatisk nedgang i forhold til det vi er vant til, sier daglig leder Dag Nilsen. Forhandleren har hatt med seg en stor ordrereserve fra i fjor, da etterspørselen etter nye biler var stor. Så nedgangen har ikke slått ut på Bertel O. Steens bergensavdeling ennå.  Men Dag Nilsen tror det kan bli krevende tider fremover.  – Det er krig i Ukraina og energietterspørsel, mange ting som kommer samtidig nå, som vi ikke har vært vant til før. Jeg tror dette vil vare en stund, sier han.  Thor Ebbesvik hos Autosalg tror ikke bedriften hans vil tjene penger i år. Nå ser ledelsen på sparetiltak for å komme seg over kneiken. Han håper at markedet normaliserer seg mot nyttår.  – I fjor blåste det medvind fra alle kanter. Nå er det bare motvind. Men vi har vært her i 75 år og skal klare oss, sier han. 
Trond Sandven, en av Bergens profilerte luksusbilselgere, opplever vanskelige tider i bransjen. Sandven AS gikk i null første halvår i år og verdien på varelageret er skrevet ned med 20 prosent. En oppgang i bilkjøp i fjor har ført til et overskudd av bruktbiler på det nåværende markedet, som selges til lavere priser. Det er også trangt om plassen foran bilforretningen Autosalg AS, der en rekke kinesiske BYD-biler står usolgt. Bedriften hadde rekordhøye inntekter i 2021, men på grunn av markedsendringer selges noen biler med rabatt på opptil 150.000 kroner. Større bilforhandlere som Bertel O. Steen opplever også rystelser i bransjen med nedgang i nye salgskontrakter. Daglig leder Dag Nilsen tror det kan bli krevende tider fremover med kompliserende faktorer som krigen i Ukraina og økt energietterspørsel.